भीतर बेचैनी थी... अच्छा तब लगा जब रामगढ़ की पहाडिय़ों में जाने का कार्यक्रम बना। यहाँ के लेखक मित्रगण अपने परिजनों को लेकर बस में आ गए थे। जिसमें दोपहर के भोजन की व्यवस्था कर ली गई थी। साहित्य की गंभीरता हटा दी गई थी और पारिवारिक वातावरण से बस चहचहा उठीथी। मंच की एक भारी-भरकम कवयित्री के बैठते ही खिड़की का एक शीशा चकनाचूर हो गया जिससे हास-परिहास की स्थिति बनी। मैं भी मंचीय अन्दाज में उनसे कह उठा 'मोहतरमा..जरा सम्हल के बैठिएगा.. मेरा दिल भी शीशे जैसा है।’यह सुनकर महिलाओं की रुमानी हँसी गूंज उठी। सावन का महीना था बस के हिचकोले से बस में बैठी भद्र महिलाएँ सावन के झूले को याद कर मंद-मंद मुस्कुरा रहीं थीं। उनकी गोद में किलकते हुए बच्चे थे ,जिन्हें माँ की गोद के सामने आकाश तुच्छ नजर आ रहा था।